17/10/2016 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución de inscrición no Rexistro e publicación dunha modificación do convenio colectivo para persoal laboral do Concello de Ames

Visto o texto do acordo alcanzado na xuntanza do 10 de xuño de 2016 pola comisión negociadora do convenio colectivo para persoal laboral do Concello de Ames (código n.º 15004232012008), que foi aprobado polo Pleno do concello o 30 de xuño, no que se modifica o anexo I, relativo ao Sistema de clasificación profesional, e se engade unha Disposición transitoria para a aplicación do novo sistema, de conformidade co establecido no Real decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia, e en aplicación do disposto polo artigo 38 do Real Decreto Lexislativo 5/2015, do 30 de outubro, polo que se aproba o texto refundido da Lei do Estatuto Básico do Empregado Público, no artigo 154 da Lei 2/2015, de 29 de abril, do emprego público de Galicia, e no artigo 90 do Real Decreto Lexislativo 2/2015, de 23 de outubro, polo que se aproba o texto refundido da Lei do Estatuto dos Traballadores, esta Xefatura Territorial de Economía, Emprego e Industria RESOLVE: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, 29 de setembro de 2016. O xefe territorial Isidoro Martínez Arca “ACORDO DE MODIFICACIÓN PUNTUAL DO CONVENIO COLECTIVO DO PERSOAL LABORAL DO CONCELLO DE AMES” PRIMEIRO.–Proceder á modificación da regulación contida, en materia de clasificación profesional, no Convenio Colectivo vixente, dentro do seu Anexo I –“CLASIFICACIÓN LABORAL”–, que sería obxecto dunha nova redacción, nos termos do sinalado a continuación. “ANEXO I.–SISTEMA DE CLASIFICACIÓN PROFESIONAL Sistema de clasificación profesional do persoal laboral municipal. Criterios xarais 1.–Ao obxecto de facilitar unha homologación profesional do persoal funcionario e laboral do Concello de Ames, e co gallo de facilitar unha xestión homoxénea e integral dos recursos humanos municipais, ao persoal laboral municipal, incluído no eido de aplicación do presente Convenio, resultaralle de aplicación, con carácter xeral e sen prexuízo das excepcións e/ou particularidades expresamente previstas ou que, de ser o caso, se poidan derivar da aplicación da lexislación laboral ordinaria, o mesmo sistema de clasificacións profesional que o legalmente establecido, en cada momento, para o persoal funcionario ao servizo do Concello; deste xeito, dende o momento da entrada en vigor desta previsión, resultaralle aplicable o mesmo sistema de clasificación, en grupos profesionais, que o legalmente previsto, na actualidade, para o persoal funcionario municipal. E, todo isto, sen prexuízo de que, naqueles supostos de persoal laboral contratado con cargo a programas ou plans subvencionados e/ou con financiamento externo, resulten aplicables as previsións particulares sobre clasificación profesional que, de ser o caso, se deriven do contemplado, ao respecto, na propia orde/norma/disposición reguladora dos mesmos e que ampare/habilite dita contratación.2.–En base aos criterios xerais definidos anteriormente, o persoal laboral municipal ao que, nos termos do anteriormente definido, lle resulte de aplicación o sistema de clasificación profesional fixado con carácter xeral, clasificarase conforme aos mesmos grupos profesionais, e con arranxo á esixencia de titulación e restantes criterios aplicables, que resultan actual e legalmente vixentes para o persoal funcionario municipal e que, a continuación, se relacionan; sen prexuízo, en todo caso, das adecuacións que, de ser o caso, e coa finalidade de garantir, en cada momento, a asimilación e homologación ao respecto do sistema de clasificación profesional do persoal funcionario municipal, poidan resultar necesarias. En todo caso, en todo o non expresamente regulado, nesta materia, no presente Anexo, estarase ao disposto, ao respecto, nas previsións normativas que resulten aplicables, en cada momento, ao persoal funcionario ao servizo do Concello de Ames, así como ás particularidades/especificidades que, de ser o caso, se deriven da lexislación laboral.  Grupo profesional A, dividido, á súa vez, en dous Subgrupos; A1 e A2. Integrarase neste grupo aquel persoal que ocupe ou desempeñe prazas/postos para cuxo acceso/cobertura se esixiu estar en posesión do título universitario de Grao ou equivalente; naqueles supostos nos que a normativa de aplicación esixa outro título universitario, será este o que se deba ter en conta aos presentes efectos. A concreta integración, nun dos dous Subgrupos (A1/A2), virá determinado pola clasificación/adscrición nos mesmos que, das prazas/postos ocupados/desempeñados, se teña realizado (mediante Plantilla de Persoal, RPT ou instrumento de ordenación de persoal equivalente) i, en todo caso, en función do nivel da súa responsabilidade e cometidos funcionais, así como das características das probas de acceso.  Grupo profesional B. Integrarase neste grupo aquel persoal que ocupe ou desempeñe prazas/postos para cuxo acceso/cobertura se esixiu estar en posesión do título de Técnico Superior, ou equivalente.  Grupo profesional C, dividido, á súa vez, en dous Subgrupos, C1 e C2, segundo a esixencia de titulación. C1: Integrarase neste grupo aquel persoal que ocupe ou desempeñe prazas/postos para cuxo acceso/cobertura se esixiu estar en posesión do título de bacharelato, técnico, ou equivalentes C2: Integrarase neste grupo aquel persoal que ocupe ou desempeñe prazas/postos para cuxo acceso/cobertura se esixiu estar en posesión do título de graduado en educación secundaria obrigatoria, ou equivalente.  Grupo profesional C3 (equivalente, a todos os efectos, ás Agrupacións Profesionais ás que fai referencia a Disposición Adicional Sétima do EBEP). Grupo profesional que se fixa por equivalencia e remisión ás agrupacións profesionais ás que fai referencia a Disposición Adicional Sétima do Estatuto Básico do Empregado Público, e no que, polo tanto, se integrará aquel persoal que ocupe ou desempeñe prazas/postos para cuxo acceso/cobertura no se esixiu estar en posesión de ningunha das titulacións previstas no sistema educativo.3.–En tanto non se xeneralice a implantación dos novos títulos universitarios aos que se refire o artigo 76 do Estatuto Básico do Empregado Público, para o acceso aos grupos de clasificación profesional, definidos anteriormente, seguirán sendo válidos os títulos universitarios oficiais vixentes á entrada en vigor do referido Estatuto Básico do Empregado Público.4.–Corresponderalle á Comisión Paritaria, encargada da interpretación e aplicación do Convenio, a supervisión da aplicación efectiva do sistema de clasificación profesional que se ven de definir, encargándose, no marco das súas competencias, do estudo, análise e resolución das dúbidas e/ou problemáticas que, ao respecto, poidan existir.” SEGUNDO.–Proceder á incorporación dunha Disposición Transitoria reguladora da integración dos anteriores grupos de clasificación profesional no novo sistema de clasificación fixado pola presente modificación do Convenio, e cuxa redacción literal sería a seguinte; “Disposición Transitoria Primeira.–Aplicación do novo sistema de clasificación profesional 1.–Os grupos profesionais existentes á entrada en vigor do novo sistema de clasificación profesional (segundo redacción derivada da modificación acordada, pola Comisión Negociadora do Convenio Colectivo), e substitutivo do anterior, integraranse nos novos grupos, previstos no Anexo I, e con arranxo ao seguinte sistema de equivalencias: – Anterior Grupo I; novo Subgrupo A1 – Anterior Grupo II; novo Subgrupo A2 – Anterior Grupo III: novo Subgrupo C1 Sen prexuízo de que, aqueles postos/prazas, anteriormente clasificados no grupo III, e para cuxo desempeño/acceso se tivera requirido estar en posesión título de Técnico Superior, ou equivalentes, serán clasificados no grupo B. – Anterior Grupo IV: novo Subgrupo C2 – Anterior Grupo V: novo Grupo C3 (equivalente, a todos os efectos, ás Agrupacións Profesionais ás que fai referencia a Disposición Adicional Sétima do EBEP). 2.–A nova clasificación profesional que, nos termos do sinalado, se realice respecto das prazas/postos de persoal laboral, implicará a clasificación equivalente, e cos efectos inherentes, do persoal ocupante dos mesmos, sempre que acredite o cumprimento dos requisitos/criterios esixidos, segundo o previsto no Anexo I, para a integración no grupo en cuestión.3.–Toda referencia realizada, ao longo do articulado do actual Convenio Colectivo, ao respecto dos anteriores grupos de clasificación profesional, entenderase realizada ao novo grupo de equivalencia que, segundo o sistema fixado no punto 1.º da presente Disposición, resulte de aplicación”. TERCEIRO.–Fixar, como data de entrada en vigor do presente Acordo, a efectos legais, administrativos e económicos, o día seguinte ao da súa publicación oficial no Boletín Oficial da Provincia (previo cumprimento dos preceptivos trámites de deposito e rexistro ante a autoridade laboral competente); sen prexuízo, non obstante, de que o abono dos dereitos retributivos derivados do novo sistema de clasificación profesional (nomeadamente no tocante aos casos de reclasificación do anterior Grupo III no novo Grupo B) comece a facerse efectivo dende a primeira nómina mensual do seguinte ano (2017), debendo liquidarse, en todo caso, durante este mesmo exercicio orzamentario (2017), os atrasos derivados, a este respecto, dende a entrada en vigor do presente Acordo.”